b'\n_START_ARTICLE_\nLeptostraki\n_START_SECTION_\nOpis\n_START_PARAGRAPH_\nV splo\xc5\xa1nem so leptostraki majhni raki, dolgi od 5 do 15 mm. Od ostalih vi\xc5\xa1jih rakov se lo\xc4\x8dijo po tem, da je njihov zadek grajen iz osmih \xc4\x8dlenov namesto \xc5\xa1estih. Na glavi imajo sestavljene o\xc4\x8di na pecljih, dva para tipalnic (en dvovejnat, en enovejnat) in par mandibul, vendar brez maksilipedov. Ko\xc5\xa1 (karapaks) je velik in dvoloputast, prekriva glavo in oprsje ter ve\xc4\x8dino oprsnih nog (torakopodov), slu\xc5\xbei tudi kot valilna vre\xc4\x8dka za razvijajo\xc4\x8de se mladice. Prvih \xc5\xa1est \xc4\x8dlenov zadka nosi zadkove no\xc5\xbeice (pleopode), na osmem pa je par furk, ki sta verjetno homologni uropodom pri ostalih rakih._NEWLINE_Na mehkih, listastih torakopodih so \xc5\xa1krge, leptostraki pa dihajo tudi skozi dihalno membrano na notranji povr\xc5\xa1ini ko\xc5\xa1a. Pravkar izlegle li\xc4\x8dinke so podobne odraslim \xc5\xbeivalim, le da nimajo razvitega ko\xc5\xa1a.'